## Pravilnik o vojnoj iskaznici u OS RH

### NN 129/1999 (1.12.1999.), Pravilnik o vojnoj iskaznici u OS RH

# MINISTARSTVO OBRANE

Na temelju članka 34. stavak 2. Zakona o službi u oružanim snagama Republike
Hrvatske ("Narodne novine" 23/95, 33/95 i 105/99) donosim

## PRAVILNIK

### O VOJNOJ ISKAZNICI U OS RH

I. OPĆE ODREDBE

Članak 1.

Ovim Pravilnikom se propisuju službene identifikacijske isprave vojnog
i civilnog osoblja na službi u OS RH te sadržaj i izgled isprava u svrhu
njihove vjerodostojne osobne identifikacije - vojne iskaznice.

Članak 2.

Vojna iskaznica predstavlja primarni službeni izvor osobnih podataka
o osobi koja ju posjeduje u svrhu vjerodostojne identifikacije i dokazivanja
pripadnosti OS RH te svih prava koja proizlaze iz njezinog statusa sukladno
važećim propisima o službi u OS RH.

II. VRSTE VOJNIH ISKAZNICA

Članak 3.

Vojna iskaznica vojnog osoblja se izdaje pripadnicima OS RH u svrhu
identifikacije njihovog statusa djelatne (obrazac VI-1) ili pričuvne (obrazac
VI-2) vojne osobe na službi u OS RH.

Vojna iskaznica civilnog osoblja (obrazac VI-3) izdaje se navedenoj
kategoriji osoblja u svrhu identifikacije njihovog statusa civilnog osoblja
na službi u OS RH.

Vojna iskaznica medicinskog i religijskog osoblja (obrazac VI-4) izdaje
se vojnom ili civilnom osoblju koje obnaša medicinske ili religijske dužnosti
te predstavlja stalnu iskaznicu i služi u svrhu identifikacije njihovog
statusa medicinskog ili religijskog osoblja na službi u OS RH.

Vojna iskaznica umirovljenog vojnog osoblja izdaje se umirovljenom vojnom
osoblju koje više ne podliježe obvezi služenja u pričuvnom sastavu. Počasnog
je karaktera i ne služi za osobnu identifikaciju nego za ostvarivanje posebnih
prava koja će se utvrditi naknadnom zakonskom i podzakonskom regulativom.

Po prestanku prava iz statusa vojnog i civilnog osoblja vojna iskaznica
se vraća ovlaštenom personalnom djelatniku, osim vojne iskaznice umirovljenog
vojnog osoblja.

Članak 4.

Vojna iskaznica sadrži visok stupanj zaštite na tiskanici i foliji po
razinama kako slijedi:

1. niska: fragment Baščanske ploče i starohrvatski pleter

2. srednja: grb Ministarstva obrane Republike Hrvatske na hologramu

3. visoka: zaštitne boje: UV-žuta, UV-bijela, UV-crvena, perlmut (antikopirne),
luminiscirajuće, za numeracije te posebna zaštita kinegramom.

III. NADLEŽNOST

Članak 5.

Pomoćnik ministra obrane za upravljanje osobljem nadležan je za uspostavu
ukupnih smjernica djelovanja i postupaka za izdavanje vojnih iskaznica
propisanih ovim Pravilnikom te je dužan u roku od 30 dana od njegova objavljivanja
u "Narodnim novinama" izraditi Naputak o izdavanju vojnih iskaznica.

IV. POSTUPCI

Članak 6.

Vojna iskaznica predstavlja vlasništvo Republike Hrvatske i mora biti
u neprestanom posjedu osobe kojoj pripada dok god osoba zadržava pravo
uporabe te iskaznice.

Ako postoji zahtjev od strane ovlaštenih vojnih osoba i ustrojbenih
cjelina OS RH, iskaznica se mora predati prigodom osobne identifikacije
djelatne ili pričuvne osobe za vrijeme obavljanja službe, provedbe stegovne
i kaznene istrage te određivanja vojnog pritvora ili u slučaju odsluženja
zatvorske kazne djelatne i pričuvne osobe u kaznenim ustanovama Republike
Hrvatske.

Članak 7.

Ako je osoba sa statusom vojnog ili civilnog osoblja nasilno odvedena,
zatočena, ili se nalazi u ratnom zarobljeništvu tijekom sukoba, mora predočiti
svoju vojnu iskaznicu službenim predstavnicima vlasti pod čijim je nadzorom
na njihov zahtjev te ako je to moguće, zadržati je u svom posjedu.

Članak 8.

Vojnu iskaznicu izdaje ovlašteni personalni djelatnik temeljem zahtjeva
podređene ustrojbene cjeline. Vojne iskaznice se izdaju u granskim i zapovjedništvima
zbornog područja OS RH, Upravi G-1 GS OS RH, Personalnoj upravi i Upravi
za vojnu obvezu MORH-a.

Ovlašteni personalni djelatnik nakon provjere podataka putem Globalnog
informacijskog sustava personalnog upravljanja (GIS-PU) izdaje vojne iskaznice
pod sljedećim uvjetima:

- vojnu iskaznicu vojnog osoblja - djelatnom vojnom osoblju koje je
u službi više od 30 dana,

- vojnu iskaznicu vojnog osoblja - pričuvnom vojnom osoblju koje ima
status pričuvnog osoblja više od 30 dana,

- vojnu iskaznicu civilnog osoblja - civilnom osoblju, djelatnicima
OS RH i MORH sa statusom vojnog službenika ili vojnog namještenika više
od 30 dana,

- vojnu iskaznicu medicinskog i religijskog osoblja - civilnom ili vojnom
osoblju koje u OS RH služi kao medicinsko ili religijsko osoblje više od
30 dana.

- vojnu iskaznicu umirovljenog vojnog osoblja - vojnom osoblju koje
je ostvarilo pravo na vojnu mirovinu, a izbrisano je iz vojne evidencije
uprava/ureda za obranu.

Članak 9.

Sukladno odredbama Ženevske konvencije osoblju se dodjeljuje odgovarajuća
kategorija sukladno osobnoj razini čina ili reda. Dodijeljena kategorija
obvezuje strane u sukobu na pripadajući tretman ratnih zarobljenika.
*Kategorije osoblja po Ženevskoj konvenciji:*

|  |  |  |  |
| --- | --- | --- | --- |
| Kategorija  osoblja | Vojno osoblje - razina čina | | Civilno osoblje razina reda |
| KoV i HRZ | HRM |
| V.  Generali,  ratni zarobljenici  odgovarajućeg čina | stožerni general   general zbora  general pukovnik  general bojnik  brigadni general | stožerni admiral   admiral  vice admiral  kontraadmiral  komodor | Vojni službenik I. reda |
| IV.  Viši časnici,   ratni zarobljenici  odgovarajućeg čina | brigadir  pukovnik  bojnik | kapetan bojnog broda   kapetan fregate  kapetan korvete | Vojni službenik II. reda  Vojni službenik III. reda  Vojni službenik IV. reda |
| III.  Niži časnici,  ratni zarobljenici   odgovarajućeg čina | satnik  natporučnik   poručnik | poručnik bojnog broda  poručnik fregate   poručnik korvete | Vojni službenik V. reda  Vojni službenik VI. reda  Vojni službenik VII. reda |
| II.  Dočasnici,  ratni zarobljenici   odgovarajućeg čina | časnički namjesnik   stožerni narednik  nadnarednik  narednik   desetnik  skupnik | časnički namjesnik  stožerni narednik   nadnarednik   narednik  desetnik  skupnik | Vojni službenik VIII. reda  Vojni namještenik IX. reda  Vojni namještenik X. reda  Vojni namještenik XI. reda  Vojni namještenik XII. reda  Vojni namještenik XIII. reda |
| I.  Vojnici,   ratni zarobljenici  odgovarajućeg čina | razvodnik  pozornik  vojnik | razvodnik  pozornik   vojnik | Vojni namještenik XIV. reda  Vojni namještenik XV. reda  Vojni namještenik XVI. reda  Vojni namještenik XVII. reda  Vojni namještenik XVIII. reda |

Članak 10.

Vojno i civilno osoblje na službi u OS RH ne smije svoju vojnu iskaznicu
predati drugoj osobi na uporabu ili se poslužiti tuđom vojnom iskaznicom.

Članak 11.

Vojno i civilno osoblje na službi u OS RH obvezno je u roku od 24 sata
prijaviti gubitak, nestanak ili krađu vojne iskaznice ovlaštenom tijelu:
svojoj postrojbi, ustrojbenoj cjelini koja je izdala iskaznicu, prvoj dežurnoj
službi vojne policije, MUP-a ili najbližem veleposlanstvu RH.

Ovlašteno tijelo kome je prijavljen gubitak, nestanak ili krađa vojne
iskaznice obvezno je izdati potvrdu o istom u roku od 15 dana te voditi
evidenciju o izgubljenim, nestalim ili ukradenim vojnim iskaznicama.

Nalaznik vojne iskaznice dužan ju je u roku od 24 sata predati najbližoj
dežurnoj službi vojne policije, MUP-a ili veleposlanstvu RH.

Ukoliko se iskaznica nađe u roku od 15 dana od prijave gubitka, nestanka
ili krađe vraća se vlasniku, u protivnom izdaje se nova.

Vojno i civilno osoblje iz stavka 1. ovog članka obvezno je ovlaštenom
tijelu iz istog stavka ovog članka donijeti potvrdu o njenom gubitku, nestanku,
ili krađi u svrhu izdavanja nove. Ovlašteno tijelo dužno je voditi evidenciju
o izgubljenim, nestalim ili ukradenim vojnim iskaznicama.

V. OBLIK I SADRŽAJ VOJNIH ISKAZNICA

Članak 12.

Oblik i sadržaj svih vojnih iskaznica prikazan je u prilogu koji predstavlja
sastavni dio ovog Pravilnika.

Sve vojne iskaznice su dimenzije 8,5 x 5,5 cm.

Članak 13.

Vojna iskaznica vojnog osoblja otisnuta je s obje stranice.

Prednja stranica vojne iskaznice vojnog osoblja OS RH, djelatnog ili
pričuvnog sadrži sljedeći tekst:

Oružane snage Republike Hrvatske

Vojna iskaznica vojnog osoblja

- otisnutu oznaku serije (D za djelatnu sastavnicu te P za pričuvnu
sastavnicu) i serijski broj vojne iskaznice

- osobnu fotografiju dimenzije 2,5 x 3 cm, ne stariju od 1 godine u
pripadajućoj vojnoj odori

- unijete podatke:

- ime i prezime

- osobni čin

- JMBG

- broj iskaznice

- sastavnica OS RH (djelatna ili pričuvna)

- osobni potpis pripadnika OS RH

- nadnevak do kojeg vojna iskaznica vrijedi.

Stražnja stranica vojne iskaznice vojnog osoblja sadrži sljedeći tekst:

Sadržaj ove isprave utemeljen je na odredbama Ženevske konvencije od
12. kolovoza 1949. godine

Upozorba: Ova isprava se izdaje u svrhu službene uporabe. Posjedovanje
i uporaba koja nije u skladu s propisima nezakonita je te podliježe kaznenom
postupku

Vojna iskaznica vojnog osoblja je javna isprava kojom se dokazuje pripadnost
OS RH

- otisnutu oznaku serije, serijski broj i broj iskaznice

- generirani jednoznačni identifikacijski broj vojne djelatne ili pričuvne
osobe iz postojeće personalne baze podataka

- unijete podatke:

- nadnevak rođenja

- religijsku pripadnost sukladno personalnoj bazi podataka (rimokatolička,
grkokatolička, pravoslavna, protestantska, islamska itd.)

- kategoriju osoblja sukladno članku 9. ovog Pravilnika

- krvnu skupinu

- nadnevak izdavanja

- potpis ovlaštene osobe i ovjeru.

Članak 14.

Vojna iskaznica civilnog osoblja otisnuta je s obje stranice.

Prednja stranica vojne iskaznice civilnog osoblja sadrži sljedeći tekst:

Republika Hrvatska - Ministarstvo obrane

Vojna iskaznica civilnog osoblja

- otisnutu oznaku serije (C za civilno osoblje) i serijski broj vojne
iskaznice

- osobnu fotografiju dimenzije 2,5 x 3 cm, ne stariju od 1 godine u
odijelu za muškarce i prikladnoj odjeći za žene

- unijete podatke:

- ime i prezime

- osobni red / ekvivalent čina

- JMBG

- broj iskaznice

- dužnost civilne osobe

- osobni potpis civilne osobe

- nadnevak izdavanja

- nadnevak do kojeg vojna iskaznica vrijedi.

Stražnja stranica vojne iskaznice civilnog osoblja sadrži sljedeći tekst:

Sadržaj ove isprave utemeljen je na odredbama Ženevske konvencije od
12. kolovoza 1949. godine

Napomena: Osoba čije se ime, potpis i slika ovdje pojavljuju, predstavlja
osobu koja prati OS RH u provedbi njihovih djelatnosti, no nije njihov
pripadnik. Iskaznica mora biti neprestano nošena od strane osobe kojoj
je izdana. Ako se osoba nađe u zatočeništvu, odmah mora pokazati ovu iskaznicu
u svrhu identifikacije. Osoba ima pravo na isto postupanje i dobrobit kao
pripadnik oružanih snaga u činu koji je ovdje prikazan.

Vojna iskaznica civilnog osoblja je javna isprava kojom se dokazuje
status civilne osobe u OS RH.

- otisnutu oznaku serije, serijski broj i broj iskaznice

- jednoznačni identifikacijski broj iz postojeće personalne baze podataka

- unijete podatke:

- nadnevak rođenja

- religijsku pripadnost sukladno personalnoj bazi podataka (rimokatolička,
grkokatolička, pravoslavna, protestantska, islamska itd.)

- kategoriju osoblja sukladno članku 9. ovog Pravilnika

- krvnu skupinu

- potpis ovlaštene osobe i ovjeru.

Članak 15.

Vojna iskaznica medicinskog i religijskog osoblja otisnuta je s obje
stranice.

Prednja stranica vojne iskaznice medicinskog i religijskog osoblja sadrži
sljedeći tekst:

Republika Hrvatska - Ministarstvo obrane

Vojna iskaznica medicinskog i religijskog osoblja:

- otisnutu oznaku serije (MR za medicinsko i religijsko osoblje) i serijski
broj vojne iskaznice

- osobnu fotografiju dimenzije 2,5 x 3 cm, ne stariju od 1 godine za
vojno djelatno i pričuvno osoblje u pripadajućoj vojnoj odori, a za vojno
civilno osoblje u odijelu za muškarce i prikladnoj odjeći za žene

- unijete podatke:

- ime i prezime

- osobni čin / red (ovisno o tome da li se radi o vojnom ili civilnom
osoblju)

- JMBG

- broj iskaznice

- službu (medicinsku ili religijsku)

- osobni potpis medicinske ili religijske osobe

- nadnevak izdavanja

- nadnevak do kojeg vojna iskaznica vrijedi.

Stražnja stranica vojne iskaznice medicinskog i religijskog osoblja
sadrži sljedeći tekst:

Sadržaj ove isprave utemeljen je na odredbama Ženevske konvencije od
12. kolovoza 1949. godine

Napomena: Osoba čije se ime, potpis i slika ovdje pojavljuju, predstavlja
osobu u medicinskoj ili religijskoj službi OS RH, zaštićenu odredbama Ženevske
konvencije. Iskaznica mora biti neprestano nošena od strane osobe kojoj
je izdana. Ako se osoba nađe u zatočeništvu, odmah mora pokazati ovu iskaznicu
u svrhu identifikacije. Osoba ima pravo na isto postupanje i dobrobit kao
pripadnik oružanih snaga u činu koji je ovdje prikazan.

Vojna iskaznica medicinskog i religijskog osoblja je javna isprava kojom
se dokazuje status medicinske ili religijske osobe u službi u OS RH

- otisnutu oznaku serije, serijski broj i broj iskaznice

- jednoznačni generirani identifikacijski broj iz postojeće personalne
baze podataka

- unijete podatke:

- nadnevak rođenja

- religijsku pripadnost sukladno personalnoj bazi podataka (rimokatolička,
grkokatolička, pravoslavna, protestantska, islamska itd.)

- kategoriju osoblja sukladno članku 9. ovog Pravilnika

- krvnu skupinu

- potpis ovlaštene osobe i ovjeru.

Članak 16.

Vojna iskaznica umirovljenog vojnog osoblja otisnuta je s obje stranice.

Prednja stranica vojne iskaznice vojnog osoblja OS RH, djelatnog ili
pričuvnog sadrži sljedeći tekst:

Oružane snage Republike Hrvatske

Vojna iskaznica vojnog osoblja

- otisnutu oznaku serije (M za sastavnicu umirovljenja) i serijski broj
vojne iskaznice

- osobnu fotografiju dimenzije 2,5 x 3 cm, ne stariju od 1 godine u
pripadajućoj vojnoj odori

- unijete podatke:

- ime i prezime

- osobni čin

- JMBG

- broj iskaznice

- sastavnica OS RH (u mirovini)

- osobni potpis pripadnika OS RH

- nadnevak do kojeg vojna iskaznica vrijedi.

Stražnja stranica vojne iskaznice vojnog osoblja sadrži sljedeći tekst:

Upozorba: Ova isprava se izdaje u svrhu službene uporabe. Posjedovanje
i uporaba koja nije u skladu s propisima nezakonita je te podliježe kaznenom
postupku.

Vojna iskaznica vojnog osoblja je javna isprava

- otisnutu oznaku serije, serijski broj i broj iskaznice

- generirani jednoznačni identifikacijski broj umirovljene vojne djelatne
osobe iz postojeće personalne baze podataka

- unijete podatke:

- nadnevak rođenja

- religijsku pripadnost sukladno personalnoj bazi podataka (rimokatolička,
grkokatolička, pravoslavna, protestantska, islamska itd.)

- krvnu skupinu

- nadnevak izdavanja

- potpis ovlaštene osobe i ovjeru.

VI. PRIPREMA I IZDAVANJE VOJNIH ISKAZNICA

Članak 17.

Vojna iskaznica se izdaje temeljem zahtjeva koji podnosi personalni
djelatnik ustrojbene cjeline kojoj osoba pripada. Zahtjev se podnosi na
obrascu "Zahtjev za izdavanje vojne iskaznice" (obrazac VI-5).

Oblik obrasca prikazan je u prilogu i predstavlja sastavni dio ovog
Pravilnika.

VII. PRIJELAZNE I ZAVRŠNE ODREDBE

Članak 18.

Zamjena postojećih i izdavanje pripadajućih iskaznica obavit će se po
prioritetima i dinamici koju će odrediti pomoćnik ministra za upravljanje
osobljem, a najkasnije do 1. 1. 2001.

Ministar obrane odredit će cijenu koštanja iskaznice i ona ne smije
biti veća od cijene koštanja osobne iskaznice te ne podliježe plaćanju
pristojbi.

Tiskanicu vojne iskaznice djelatne vojne osobe i civilno osoblje na
službi u OS RH plaćaju same, dok za pričuvnu vojnu osobu plaća tijelo ovlašteno
za izdavanje vojnih iskaznica pričuve.

Pri izdavanju vojne iskaznice postojeća iskaznica vraća se ovlaštenom
personalnom časniku.

Osobi kojoj u roku iz stavka 1. ovog članka nije izdana vojna iskaznica
sukladno ovom Pravilniku kao službena identifikacijska isprava služi postojeća
vojna iskaznica.

Članak 19.

Stupanjem na snagu ovog Pravilnika prestaje važiti Pravilnik o vojnoj
iskaznici ("Narodne novine" 57/91).

Članak 20.

Ovaj Pravilnik stupa na snagu danom objave u "Narodnim novinama".

Urbroj: 512-01-99-1766
Zagreb, 30. rujna 1999.

Ministar
**Pavao Miljavac,** v. r.

![](dodatni/371533.gif)

![](dodatni/371534.gif)

![](dodatni/371535.gif)

Pravilnik, NN 129/1999-2037
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)